b"\n_START_ARTICLE_\nFesta Major d'Hostafrancs\n_START_PARAGRAPH_\nLa Festa Major d'Hostafrancs es celebra entre finals de setembre i principis d'octubre al barri d'Hostafrancs, al districte de Sants-Montju\xc3\xafc de Barcelona. El ric teixit associatiu del barri es mostra per la festa major, que es fa a principi d\xe2\x80\x99octubre amb motiu de Sant \xc3\x80ngel Custodi. La Federaci\xc3\xb3 d\xe2\x80\x99Associacions, Entitats i Comissions d\xe2\x80\x99Hostafrancs \xc3\xa9s l\xe2\x80\x99organitzadora de la festa major actualment. Ha dissenyat un model festiu modern, per\xc3\xb2 alhora molt respectu\xc3\xb3s amb la tradici\xc3\xb3, que es resumeix  amb la m\xc3\xa0xima de \xe2\x80\x98mantenir, innovar i recuperar\xe2\x80\x99. Es mant\xc3\xa9, per exemple, la tradicional Fira de la Magrana \xe2\x80\x93embri\xc3\xb3 de la festa major\xe2\x80\x93, s\xe2\x80\x99innova en el nou ball de diables i es recuperen antigues danses perdudes, com el \xc2\xabBall de Rams\xc2\xbb.\n_START_SECTION_\nOr\xc3\xadgens\n_START_PARAGRAPH_\nLa veneraci\xc3\xb3 de Sant \xc3\x80ngel Custodi a Barcelona ve de fa molt temps i la relaci\xc3\xb3 m\xc3\xa9s antiga se situa lluny d\xe2\x80\x99Hostafrancs. La llegenda explica que al segle XV a sant Vicen\xc3\xa7 Ferrer i Moncho se li aparegu\xc3\xa9 un \xc3\xa0ngel quan es disposava a entrar a Barcelona. Va ser just davant la porta emmurallada dels Orbs i l\xe2\x80\x99\xc3\xa0ngel li explic\xc3\xa0 que guardava la ciutat per ordre de l\xe2\x80\x99Alt\xc3\xadssim. A partir d'aquell moment la porta va passar a dir-se Portal de l'\xc3\x80ngel i s\xe2\x80\x99hi erig\xc3\xad un petit altar. Al segle XIX, quan s\xe2\x80\x99enderroc\xc3\xa0 la muralla, la figura de Sant \xc3\x80ngel Custodi va ser traslladada a Hostafrancs, on hom li constru\xc3\xad una capella. El culte popular va seguir el sant fins al nou empla\xc3\xa7ament i, doncs, trasllad\xc3\xa0 fins a Hostafrancs la veneraci\xc3\xb3 i els ritus que abans es feien al Portal de l\xe2\x80\x99\xc3\x80ngel._NEWLINE_El trasllat de la figura de Sant \xc3\x80ngel Custodi des del centre de la ciutat fins a Hostafrancs va despla\xc3\xa7ar-hi el culte popular al sant. Aix\xc3\xb2 inclo\xc3\xafa el costum de reunir-se prop de la capella cada primer d\xe2\x80\x99octubre per menjar magranes i castanyes. Segons que sembla, aquest ritu servia als antics barcelonins per a donar la benvinguda a la tardor. La incipient festa major es va refor\xc3\xa7ar uns quants anys m\xc3\xa9s tard, el 1879, quan s\xe2\x80\x99atorg\xc3\xa0 a l\xe2\x80\x99esgl\xc3\xa9sia de Sant \xc3\x80ngel Custodi la condici\xc3\xb3 de parr\xc3\xb2quia, desvinculada de Santa Maria de Sants. La diada del Sant \xc3\x80ngel Custodi \xc3\xa9s el dia 1 d'octubre."